Grip stavkirke

Grip stavkirke er en stavkirke fra andre halvdel av 1400-tallet som ligger på øya Grip i Kristiansund kommune på Nordmøre. Den er en del av Den norske kirke og hører til Ytre Nordmøre prosti i Møre bispedømme. Fortsatt har kirken sin middelalderkjerne i behold, men mange bygningsdeler er fornyet. Skipet og koret har samme bredde, 6,5 meter. I 1621 ble veggene i koret skiftet, og disse ble bemalt. I 1870-årene ble det innsatt nye vindusåpninger, og ytter- og innervegger ble panelt og hvitmalt. I 1933 ble det foretatt en omfattende restaurering. Kirken ble hevet og satt på nye fundamenter. Ytterveggene ble bordkledd og tjæret, og panelet inne i kirken ble avdekket. Slik kirken fremstår idag, antar en at den har vært på 1600-tallet. Det ble da også satt inn et middelaldersk alterskap som antagelig er laget i Nederland. Motivet på alterskapet er jomfru Maria flankert av Olav den hellige og St. Margrethe. St. Margrethe regnes som en av de 14 nødhjelperne som ble påkalt ved sykdom. Det finnes også en avbildning av henne i Bergen Museum på fløyene fra et alterskap. Fløyene kom til Bergen Museum fra Hjørundfjord kirke på Sunnmøre i 1864. Referanser Litteratur Yderstad, Olaf (1958). Grip kirke og fiskevær. Barmans bokh. Olstad, Tone Marie (1995). A 335 Grip stavkirke. Norsk institutt for kulturminneforskning. ISBN 8242607273. Bugge, Gunnar Stavkirkene i Norge, Oslo 1981, ISBN 82-09-01890-6 Eksterne lenker Grip stavkirke i stavkirke.info Miljøstatus i Norge: Grip stavkirke Bilder av kirken Om St. Margrethe Grip stavkirke Kirkesøk gripstavkirke.com Arkivert 19. oktober 2021 hos Wayback Machine. (no) «Grip stavkirke». Kulturminnesøk. Riksantikvaren – Direktoratet for kulturminneforvaltning.